**Slovenská asociácia go**

**Stanovy**

**Čl. 1**

**Názov, právna forma, sídlo a spôsob konania**

(1) Slovenská asociácia go (ďalej len „SAG“) je občianskym združením podľa zákona č. 83/1990 Zb. o združovaní občanov v znení neskorších predpisov, združujúcim fyzické osoby a právnické osoby vo všetkých športových odvetviach (ďalej len „Športové odvetvia“) športu go.

(2) Názov SAG v anglickom jazyku je „Slovak Go Association“.

(3) Sídlom SAG je Junácka 6, 832 80 Bratislava 3.

(4) V mene SAG vykonáva právne úkony prezident SAG samostatne. Prezident SAG môže na vykonanie konkrétneho právneho úkonu v mene SAG písomne splnomocniť inú osobu.

**Čl. 2**

**Poslanie**

Poslaním SAG je najmä

a) organizovanie súťaží v go a rozvoj športových odvetví tohto športu na území Slovenskej republiky,

b) zastupovanie združených športovcov a klubov voči medzinárodnej federácii go,

c) zabezpečovanie účasti združených športovcov na medzinárodných súťažiach v go.

**Čl. 3**

**Členstvo právnickej osoby**

(1) Členstvo právnickej osoby v SAG (ďalej len „Klub SAG“), vzniká prijatím do SAG Konferenciou na základe písomnej žiadosti Klubu SAG o členstvo v SAG a následným uzatvorením zmluvy o súčinnosti Klubu SAG a SAG.

(2) Klub SAG musí počas svojho členstva v SAG spĺňať všetky nasledovné podmienky:

a) je občianskym združením založeným podľa zákona č. 83/1990 Zb. o združovaní občanov v znení neskorších predpisov,

b) jeho poslanie súvisí so športom go,

c) jeho riadnym členom je najmenej 5 fyzických osôb.

(3) Klub SAG preukazuje podmienky podľa bodu 2 písm. a) a b) tohto článku predložením úradne overenej kópie registrovaných stanov, na ktorých je viditeľná pečiatka a podpis príslušného zamestnanca Ministerstva vnútra SR.

(4) Podmienku podľa bodu 2 písm. c) tohto článku overuje SAG nahliadnutím do Registra fyzických osôb v športe[[1]](#footnote-1) a do Registra právnických osôb v športe[[2]](#footnote-2)

(5) Členstvo Klubu SAG zaniká jeho

a) písomným oznámením o ukončení členstva doručeným na SAG,

b) zánikom jeho právnickej osoby,

c) vylúčením Konferenciou.

(6) Klub SAG má právo

a) účasti na Konferencii v zastúpení osobou oprávnenou konať v mene Klubu SAG,

b) na prístup k všetkým informáciám týkajúcich sa SAG,

c) podieľať sa na činnosti SAG.

(7) Klub SAG má povinnosť

a) dodržiavať stanovy SAG, vnútorné predpisy SAG, rozhodnutia orgánov SAG a zmluvu o súčinnosti Klubu SAG a SAG,

b) platiť členské príspevky do SAG v sume a termíne schválených Konferenciou,

c) zdržať sa konania, ktoré by poškodzovalo SAG.

**Čl. 4**

**Členstvo fyzickej osoby**

(1) Členstvo fyzickej osoby v SAG (ďalej len „Člen SAG“), vzniká prijatím do SAG Konferenciou na základe písomnej žiadosti fyzickej osoby o členstvo v SAG, predloženej prostredníctvom Klubu SAG, v ktorom je fyzická osoba riadnym členom.

(2) Podmienkou členstva Člena v SAG je jeho riadne členstvo v práve jednom Klube SAG.

(3) Podmienku podľa bodu 2 overuje SAG nahliadnutím do Registra fyzických osôb v športe[[3]](#footnote-3) a do Registra právnických osôb v športe[[4]](#footnote-4).

(4) Členstvo člena SAG zaniká:

a) písomným oznámením doručeným Klubu SAG, alebo SAG,

b) úmrtím,

c) vylúčením Konferenciou.

(5) Člen SAG má právo

a) navrhovať kandidátov na členov volených orgánov,

b) navrhovať svojmu členskému Klubu SAG delegáta, ktorý bude zastupovať Klub SAG na Konferencii,

c) na všetky informácie týkajúce sa činnosti SAG,

d) podieľať sa na činnosti SAG,

e) byť volený do orgánov SAG.

(6) Člen SAG má povinnosť

a) dodržiavať stanovy SAG, vnútorné predpisy SAG a rozhodnutia orgánov SAG,

b) platiť členské príspevky do členského Klubu SAG v sume a termíne schválených najvyšším orgánom Klubu SAG a do SAG v sume a termíne schválených Konferenciou,

c) zdržať sa konania, ktoré by poškodzovalo SAG.

(7) Za aktívneho člena SAG (ďalej len „Aktívny člen“) sa považuje taký člen Klubu SAG, ktorý aspoň jedenkrát v roku, ktorý bezprostredne predchádzal konaniu Konferencie:

a) ako športovec štartoval na súťaži organizovanej SAG,

b) ako rozhodca aspoň jedenkrát rozhodoval súťaž organizovanú SAG.

**Čl. 5**

**Orgány SAG**

(1) Orgánmi SAG sú:

a) Konferencia

b) Výkonný výbor

c) Revízor

(2) Orgány SAG sú povinné vykonávať svoju funkciu s náležitou starostlivosťou a pri rozhodovaní zohľadňovať stanoviská kontrolóra; ak rozhodnú v rozpore s jeho stanoviskom, sú povinní zverejniť dôvod rozporného rozhodnutia, ako aj predmetné stanovisko kontrolóra.

(3) Výkon funkcie volených členov orgánov SAG je nezlučiteľný s výkonom funkcie v štatutárnom orgáne alebo vo výkonnom orgáne dodávateľa tovarov alebo služieb pre SAG, Klub SAG, alebo Člena SAG.

(4) Funkčné obdobie členov Výkonného výboru sú 2 roky, členov Revízora 2 roky, pričom ich funkčné obdobie sa vzájomne prelína.

(5) Formou rozhodovania orgánov SAG je uznesenie. Vo veci, ktorá nie je súčasťou schváleného programu podľa Čl. 6 bodu 13, písm. a), môže najvyšší orgán prijať len odporúčania a stanoviská.

(6) Zápisnica z rokovania orgánu SAG

a) obsahuje všetky náležitosti podľa osobitného predpisu[[5]](#footnote-5),

b) obsahuje uznesenie orgánu SAG,

c) sa zverejňuje na webovom sídle SAG do 15 dní odo dňa zasadnutia príslušného orgánu.

**Čl. 6**

**Konferencia**

(1) Konferencia je najvyšším orgánom SAG.

(2) Členovia Konferencie sú prítomní individuálni členovia SAG

(3) Právo hlasovať na konferencii majú prítomní individuálni členovia SAG starší ako 16 rokov, ktorí majú v danom kalendárnom roku zaplatené členské príspevky. .

(4)  Riadna konferencia je zvolávaná prezidentom SAG raz ročne. Konferencia sa koná na území Slovenskej republiky na mieste, ktoré je verejne dostupné obvyklým spôsobom najneskôr

a) do 15 dní od uplynutia jedného roka od konania poslednej Konferencie,

b) do 10 dní od doručenia žiadosti nadpolovičnej väčšiny Klubov SAG alebo Kontrolóra SAG o konanie Konferencie.

c) Ak prezident konferenciu nezvolá, uskutoční sa automaticky počas posledného turnaja zaradeného do GPS v danom kalendárnom roku.

(4.5) Mimoriadna konferencia je zvolávaná prezidentom SAG na základe žiadosti nadpolovičnej väčšiny členov výboru SAG, alebo žiadosti 30% a viac individuálnych členov SAG starších ako 16 rokov, ktorí majú v danom kalendárnom roku zaplatené členské príspevky a to do jedného mesiaca od doručenia platnej žiadosti.

(5) Ak uplynulo funkčné obdobie členov orgánov podľa Čl. 5 bodu 4, a noví členovia orgánov na ďalšie obdobie neboli zvolení, Konferenciu je oprávnený zvolať ktorýkoľvek člen SAG.

(6) Konferencia sa môže konať aj na základe rozhodnutia Výkonného výboru, pričom nesmú byť porušené ustanovenia bodu 4 tohto článku.

(7) Pre účely týchto stanov sa za zvolanie Konferencie považuje zaslanie písomnej informácie o dátume, mieste, čase začiatku konania a programe Konferencie vedúcim klubov a zverejnenie týchto informácií na webovom sídle SAG.

(8) Konferenciu zvoláva Výkonný výbor

a) najmenej 30 dní pred termínom jej konania v prípade ustanovení bodu 4 písm. a),

b) najmenej 7 dní pred termínom jej konania v prípade ustanovení bodu 4 písm. b) alebo bodu 5.

(9) Ak Výkonný výbor nesplní ustanovenia bodu 8, Konferencia sa zíde po dohode nadpolovičnej väčšiny Klubov SAG.

(10) Konferenciu vedie osoba poverená zvolávateľom.

(11) Konferencia je uznášaniaschopná, ak je prítomná aspoň polovica Delegátov všetkých Klubov SAG.

(12) Ak nie je Konferencia uznášaniaschopná podľa bodu 11 tohto článku do 60 minút po stanovenom začiatku jej konania alebo po strate jej uznášaniaschopnosti, stáva sa uznášaniaschopnou bez ohľadu na počet prítomných Delegátov, pričom uznesenia je možné prijať len vo veciach, ktoré boli súčasťou programu zaslaného podľa bodu 7 tohto článku. V ostatných veciach, môže Konferencia prijať len odporúčania a stanoviská.

(13) Konferencia najmä

a) schvaľuje program rokovania nadpolovičnou väčšinou prítomných Delegátov,

b) rozhoduje o prijatí a zmenách stanov SAG dvojtretinovou väčšinou prítomných Delegátov,

c) rozhoduje o zániku SAG dvojtretinovou väčšinou prítomných Delegátov,

d) schvaľuje súťaže SAG dvojtretinovou väčšinou prítomných Delegátov,

e) rozhoduje o žiadostiach o prijatie nových Klubov SAG a členov SAG a o ich vylúčení zo SAG nadpolovičnou väčšinou prítomných Delegátov,

f)

g) volí a odvoláva členov volebnej komisie, ktorá riadi voľby do orgánov SAG podľa písm. h) tohto bodu nadpolovičnou väčšinou prítomných Delegátov,

h) volí a odvoláva prezidenta SAG, členov Výkonného výboru, revízora podľa Volebného poriadku,

i) schvaľuje plán činnosti SAG a výročnej správy nadpolovičnou väčšinou prítomných Delegátov,

j) schvaľuje rozpočet SAG, správu o hospodárení a výročnú správu SAG nadpolovičnou väčšinou prítomných Delegátov,

k) schvaľuje vytvorenie obchodnej spoločnosti[[6]](#footnote-6) alebo nadobudnutie, zmenu či zánik majetkových práv v takejto spoločnosti dvojtretinovou väčšinou prítomných Delegátov,

l) rozhoduje o akýchkoľvek iných otázkach nadpolovičnou väčšinou prítomných Delegátov,

(14) Voľby do orgánov SAG, hlasovanie o personálnych otázkach, alebo hlasovanie na požiadanie aspoň jednej štvrtiny prítomných Delegátov sa vykonávajú tajne. V ostatných prípadoch sa hlasovanie vykonáva verejne.

(15) Prezident SAG je povinný na žiadosť ktoréhokoľvek člena SAG požiadať Ministerstvo školstva, vedy výskumu a športu SR o určenie nezávislého pozorovateľa, ktorý bude oprávnený zúčastniť sa na voľbách a na zasadnutí volebnej komisie vrátane sčítavania hlasov.

**Čl. 7**

**Výkonný výbor**

(1) Výkonný výbor riadi činnosť SAG v čase medzi Konferenciami v súlade s uznesením Konferencie.

(2) Členmi Výkonného výboru sú:

a) prezident SAG,

b) štyria členovia.

(3) Členovi Výkonného výboru vzniká mandát vyhlásením výsledku volieb do Výkonného výboru.

(4) Členovi Výkonného výboru zaniká mandát

a) uplynutím dvoch rokov odo dňa jeho zvolenia,

b) písomným vzdaním sa členstva vo Výkonnom výbore,

c) odvolaním Konferenciou, alebo

d) úmrtím.

(5) Členovia Výkonného výboru, ktorým uplynulo funkčné obdobie podľa bodu 4 písm. a) tohto článku, sú oprávnení vykonávať iba nevyhnutné úkony na zabezpečenie fungovania SAG až do zvolenia nových členov Výkonného výboru.

(6) Zaniknutím mandátu člena Výkonného výboru podľa bodu 4 písm. b) až d) Výkonný výbor pokračuje vo svojej činnosti bez doplnenia počtu svojich členov až do najbližšej Konferencie. Na tejto Konferencii jej Delegáti zvolia nového člena Výkonného výboru v súlade s Čl. 6 bodom 13, písm. h).

(7) Zasadnutia Výkonného výboru zvoláva prezident SAG.

(8) Zasadnutie Výkonného výboru riadi prezident SAG alebo ním písomne poverená osoba.

(9) Na zasadnutí Výkonného výboru má právo zúčastniť sa revízor

(10) Výkonný výbor SAG

a) zvoláva a obsahovo pripravuje rokovanie Konferencie,

b) zabezpečuje činnosť SAG podľa plánu činnosti a podľa pracovného harmonogramu zasadnutí,

c) vytvára a zverejňuje súťažný poriadok, ktorý upravuje podmienky účasti na súťažiach organizovaných SAG a ich hodnotenie.

d) vytvára a zverejňuje termínový kalendár súťaží,

e) vytvára a zverejňuje predpisy pre Športové odvetvia a oblasti pôsobnosti SAG,

f) je disciplinárnym orgánom, orgánom na riešenie sporov a licenčným orgánom SAG,

g) podľa potreby vytvára sekretariát SAG a určuje pracovné podmienky jeho pracovníkov.

(11) Výkonný výbor prijíma uznesenie nadpolovičnou väčšinou členov.

**Čl. 8**

**Revízor**

(1) Revízor kontroluje dodržiavanie stanov SAG a uznesení Konferencie orgánmi SAG, upozorňuje orgány SAG na nedostatky a navrhuje opatrenia na ich odstránenie.

(2)  Revízorovi vzniká mandát vyhlásením výsledku volieb.

(3) Revízorovi zaniká mandát

a) uplynutím dvoch rokov od jeho zvolenia,

b) písomným vzdaním sa členstva

c) odvolaním Konferenciou, alebo

d) úmrtím.

(6) Revízorovi ktorému uplynulo funkčné obdobie podľa bodu 5 písm. a) tohto článku, je oprávnený vykonávať iba nevyhnutné úkony na zabezpečenie činnosti SAG až do zvolenia nového revízora

(7) Výkon funkcie Revízora je nezlučiteľné s výkonom funkcie člena iných orgánov SAG.

**Čl. 9**

**Majetok a hospodárenie SAG**

(1) Majetok SAG môže tvoriť hnuteľný a nehnuteľný majetok a iné majetkové práva.

(2) Zdrojom príjmov SAG sú členské príspevky, dotácie a príspevky z verejných zdrojov, dary, finančné a nefinančné plnenia za služby poskytnuté tretím osobám ako samostatná zárobková činnosť v rozsahu poslania SAG.

(3) S majetkom SAG hospodári Výkonný výbor v súlade s uznesením Konferencie.

**Čl. 10**

**Zánik SAG**

(1) Po rozhodnutí o zániku SAG zvolí Konferencia likvidátora a určí termín nasledujúcej Konferencie za účelom schválenia správy o likvidácii predloženej likvidátorom.

(2) Likvidátor vykoná možné vyrovnanie záväzkov a pohľadávok SAG a predloží o tom správu Konferencii.

(3) Postup uvedený v bode 1 a 2 tohto článku sa opakuje až do schválenia správy o likvidácii.

(4) Všetok majetok SAG, zostávajúci vo vlastníctve SAG po schválení správy o likvidácii, bude rovným dielom prevedený na všetky Kluby SAG.

**Čl. 11**

**Záverečné ustanovenia**

(1) Výklad týchto stanov a riešenie prípadov, ktoré nie sú v nich obsiahnuté, vykonáva Výkonný výbor.

(2) Tieto stanovy nadobúdajú platnosť ich schválením Konferenciou dňa 30. júna 2016 a účinnosť ich registráciou Ministerstvom vnútra Slovenskej republiky. Doterajšie stanovy SAG strácajú účinnosť nadobudnutím účinnosti týchto stanov.

Termín konania schvaľujúcej konferencie SAG: **x.y.20zz.**
Miesto konania schvaľujúcej konferencie SAG: Aaaa

Podpis prezidenta SAG: RNDr. Miroslav Poliak

1. §80 zákona č. 440/2015 Z. z. o športe a o zmene a doplnení niektorých zákonov [↑](#footnote-ref-1)
2. §81 zákona č. 440/2015 Z. z. o športe a o zmene a doplnení niektorých zákonov [↑](#footnote-ref-2)
3. §80 zákona č. 440/2015 Z. z. o športe a o zmene a doplnení niektorých zákonov [↑](#footnote-ref-3)
4. §81 zákona č. 440/2015 Z. z. o športe a o zmene a doplnení niektorých zákonov [↑](#footnote-ref-4)
5. § 21 ods. 2 a § 23 ods. 3 zákona č. 440/2015 Z. z. o športe a o zmene a doplnení niektorých zákonov [↑](#footnote-ref-5)
6. Zákon č. 513/1991 Zb. Obchodný zákonník v znení neskorších predpisov [↑](#footnote-ref-6)